O‘zbekiston Qurolli Kuchlari Bosh shtabi boshlig‘i o‘zgardi

Shuhrat G‘ayratjonovich Xolmuhammedov O‘zbekiston mudofaa vazirining birinchi o‘rinbosari — Qurolli Kuchlar Bosh shtabi boshlig‘i lavozimiga tayinlandi.
Vazirlik matbuot xizmati Kun.uz’ga xabar berishicha, O‘zbekiston prezidentining tegishli farmoni bilan shu vaqtgacha polkovnik bo‘lgan Shuhrat Xolmuhammedovga general-mayor harbiy unvoni berildi.
Shuhrat Xolmuhammedov 2016 yilda «Sodiq xizmatlari uchun» medali bilan taqdirlangan.
U muqaddam O‘zbekiston mudofaa vazirining qurol-aslaha va qurollantirish bo‘yicha o‘rinbosari lavozimida ishlagan, 2018 yil noyabrida prezident huzuridagi Xavfsizlik kengashi kotibi o‘rinbosari etib tayinlandi. Shu vaqtgacha esa favqulodda vaziyatlar vaziri o‘rinbosari sifatida ishlab kelayotgandi.
Shuhrat Xolmuhammedov O‘zbekiston mudofaa vazirining birinchi o‘rinbosari — Qurolli Kuchlar Bosh shtabi boshlig‘i lavozimida Pavel Ergashevni almashtirdi.
General-mayor Pavel Ismailovich Ergashev 2017 yil sentyabrida mudofaa vazirining o‘rinbosari vazifasini bajaruvchi - Janubi-G‘arbiy maxsus harbiy okrug qo‘shinlari qo‘mondoni lavozimiga tayinlangan, 2018 yildan buyon Qurolli Kuchlar Bosh shtabi boshlig‘i lavozimida ishlab kelayotgandi. Vazirlik matbuot xizmati xabariga ko‘ra, u boshqa lavozimga o‘tkazilgan.